कार्यवाही में शामिल नहीं हो पाईं, तो रो पड़ीं; कहा- यहां चाइल्ड केयर सेंटर बने
Maharashtra Deolali MLA Saroj Ahire attending the Maharashtra Budget 2023 session with her 5-month-old baby नासिक की देवलाली विधानसभा से राष्ट्रवादी कांग्रेस पार्टी  (NCP) की विधायक सरोज अहिरे सोमवार को अपने पांच महीने के बच्चे के साथ मुंबई में महाराष्ट्र विधानसभा के बजट सत्र पहुंची
नासिक की देवलाली विधानसभा से राष्ट्रवादी कांग्रेस पार्टी (NCP) की विधायक सरोज अहिरे सोमवार को अपने पांच महीने के बच्चे के साथ मुंबई में महाराष्ट्र विधानसभा के बजट सत्र पहुंची। लेकिन वे मुंबई की विधानसभा में चाइल्डकेयर सेंटर न होने की वजह से कार्यवाही में भाग न ले पाने पर रो पड़ीं। उन्होंने इसे बनाने की मांग की है।
सरोज ने कहा कि यदि मांग मानी जाती है तो लोकतंत्र के मंदिर में नई पहल होगी। ऐसा पहली बार नहीं हुआ है जब वे अपने बच्चे के साथ विधानसभा पहुंची हैं। 18 दिसंबर को विंटर सेशन के दौरान वे नागपुर विधानसभा पहुंची थीं। वहां चाइल्डकेयर सेंटर बना हुआ है। सरोज के बच्चे का जन्म 30 सितंबर को हुआ था।
दिसंबर में कहा था- अब मैं एक मां भी हूं...
दिसंबर में नागपुर विधानसभा के शीतकालीन सत्र में विधायक जब अपने बच्चे को लेकर पहुंचीं थीं तब उसकी उम्र ढाई महीने थी। उस समय उन्होंने कहा था कि पिछले ढाई साल से कोरोना के कारण नागपुर में विधानसभा के सत्र नहीं हो रहे थे। मैं अब एक मां भी हूं, लेकिन मैं अपने वोटर्स के लिए जवाब लेने आई हूं। उन्होंने यह भी कहा था कि वो अपने बच्चे को रोजाना सदन लेकर आना चाहेंगी जिससे वो काम के साथ साथ अपने बच्चे का भी ध्यान रख सकें।
गंदगी को लेकर शिकायत की थी
विधायक अहिरे ने नागपुर विधानभवन में चाइल्डकेयर सेंटर में से एक में गंदगी की शिकायत भी की थी। उन्होंने विधायिका परिसर में पत्रकारों से कहा था कि मुझे उम्मीद है कि अधिकारी इन कमरों को साफ करेंगे।
भाजपा विधायक जयकुमार गोरे वॉकर का सहारा लेकर पहुंचे
भारतीय जनता पार्टी के विधायक जयकुमार गोरे सोमवार को बजट सत्र में वॉकर का सहारा लेकर पहुंचे। वे दिसंबर 2022 में सड़क हादसे में घायल हो गए थे। इससे पहले महाराष्ट्र के तत्कलीन वित्त मंत्री जयंत पाटिल सदन में व्हीलचेयर पर बैठकर बजट पेश कर चुके हैं।
दिल्ली की आप विधायक भी अपने बच्चे को विधानसभा लेकर पहुंची थीं
2018 में दिल्ली विधानसभा सत्र के दौरान भी आम आदमी पार्टी की विधायक सरिता सिंह अपने बेटे अद्वैत के साथ जाती थीं। जब वे सदन में बोल रही होतीं तब उनके बेटे को दूसरे विधायक संभाल रहे होते थे। रोहतास नगर से विधायक रहीं सरिता का कहना था अगर हम जनता के सेवक हैं, तो हमारे पास मैटरनिटी लीव लेने का अधिकार नहीं होता।
विधायक चंद्रकला भी लाई थीं नवजात बेटी को
इसके पहले 2013 में CPI की विधायक चंद्रकला ने भी कुछ ऐसी ही मिसाल पेश की थी। 18 दिसंबर 2013 को हैदराबाद में हुए विधानसभा सत्र के दौरान वे अपनी नवजात बेटी को लेकर पहुंची थीं।
ये खबर भी पढ़िए...
ढाई महीने के बच्चे के साथ विधानसभा पहुंचीं विधायक:MLA सरोज बोलीं- वोटर्स के लिए जवाब लेने आई हूं
नासिक से NCP विधायक सरोज अहिरे अपने ढाई महीने के बच्चे को लेकर विधानसभा के शीतकालीन सत्र में पहुंचीं। पढ़ें पूरी खबर...